钦定古今图书集成/明伦汇编/闺媛典/第336卷 > 余季女
## 钦定古今图书集成/明伦汇编/闺媛典/第336卷 > 余季女

按《名媛诗》，归余季女，临海儒家女也。有容德，善属文，
赘水宗道月馀，宗道愧己不若，辄辞归，闭门读书，久
不往。余裁诗五章招之，其一章云：“妾谁怨兮薄命一
气孔神兮化生若甑。春山娟兮秋水净，秉贞洁兮妾
之性，聊歌兮遣兴。”其二章云：“夜梦兮食梨，命灵氛兮
与余占之。曰：行道兮迟迟，敛角枕兮粲如，风动帷兮
心悲。”三章云：“云黯黯兮雪飞棘。夫子介兮如石，苦复
留兮不得。望平原兮太息，涕泗横兮沾臆。”四章云：“送
子去兮春树青，望子来兮秋树零。树有枝兮枝有英，
我何为兮独茕茕，子在此兮山城。”五章云：“织女兮牛
郎，岂为化兮为参商。欲径度兮河无梁，霜露侵袭兮
病偃在床。嗟嗟夫子兮，谁为缝裳？”宗道卒不听。忽梦
余来诀曰：“妾委蜕矣，子盍送我。”既而讣至，宗道未几
悲死。